khistorydata/jeongjo-sjw-relations huggingface dataset:
정조 17년 · 목
義禁府啓言前佐郞崔時淳原情以爲見差臘享大祭大祝自內司直中馳詣肄儀之際適逢本曹判書於街上事在倉卒未及斡旋終至回馬之境自陷於壞損體統之科論其所坐合被重勘云矣請議處敎曰嚴飭之前猶不敢乃爾所下飭敎何等截嚴而首先犯科雖極駭然京華之驕文頑蔭姑不施以懲一之擧則獨於未諳事例之南人眞所謂勝之不武後勿如是之意嚴飭以公罪草記照律姑爲付過還職大祝則以精潔人更爲塡差事分付又啓言靈光郡守金載翼原情以爲雖甚愚迷豈不知祀典所重況又定式申飭之餘尤何敢泛忽而適患疽瘡鄕校釋菜社稷節祭俱未克身參至使邑人替行不職之罪合被重勘云矣請議處敎以罷職放送又啓言中部都事洪秉容原情以爲切隣橫侵之弊飭禁何等載嚴而日前殺獄時不能檢束下隸至有橫侵不干之人作拏路上之擧身爲檢官矇未覺察之罪實無所逃云矣敎曰以公罪勘放後草記○該府以崔時淳洪秉容竝杖一百收贖放送啓敎以如有功議各減一等
정조 17년 · 강
御春塘臺行壯勇營春等試射
정조 17년 · 목
哨官出身李宗祥柳葉葥貫一中邊二中除職敎鍊官折衝金鎭喆柳葉箭邊三中半熟馬帖一隻壯勇衛崇政李永植柳葉箭初巡貫二中邊三中再巡邊四中三巡貫一中邊將除授嘉善宋亮臣柳葉箭初巡貫一中邊三中再巡貫一中邊三中三巡邊一中半熟馬帖一隻額外壯勇衛閑良元永象鐵箭一矢一百二十七步二矢一百二十一步三矢一百二十五步趙雲星鐵箭一矢一百八步二矢一百十三步三矢一百四步鄕武士閑良姜成大柳葉箭邊三中善騎隊良人李泰龍柳葉箭邊四中辛景秀▣一中邊二中幷直赴會試
정조 17년 · 강
命博川郡守金宗淳拿處仍命該郡守作壯營兼把總窠自本營自辟以送
정조 17년 · 목
壯勇營提調鄭民始啓言卽接博川郡所報穀物成册則數爻多有相左初不句檢致此錯誤已極未安而身爲地方官凡於筒屯穀物之事全不照察其所擧行萬萬駭然令該府拿問處之該郡旣有本營牙兵又有屯土則邑倅自本營管轄然後可無疏虞之弊禁御兩營鄕軍所在邑有兼把總自辟之法則本營之有兵有屯之邑尤宜倣此設施博川郡守仍作本營兼把總窠自本營自辟以送以爲句管檢察之地似好矣從之
정조 17년 · 목
疏略曰臣猥叨匪分之職仰暴不稱之實冒瀆崇嚴冀蒙體諒及伏承批旨不惟不賜兪可乃反紆之以華奬恩言鄭重非臣淺陋所敢當者惶惑頳汗靡所措躬夫人臣之受任也必量已而後進身度力而後承事不然則玷名器而癏職務終歸於自欺辜恩之科可不懼哉臣於前疏時戰掉蒼黃不能罄布情曲玆又敢仰首而自列焉惟聖明垂省焉噫臣生逢熙明之世幸蒙特達之知致身崇顯策名華貫斯乃人臣之至榮大願豈不思砥礪鹵鈍仰效尺寸之報而竊伏覩我聖上聰明首出跨越前代制作侔典謨文章象雲漢貫穿六藝蒐羅百氏朝野風動髦俊星馳凡有曲技小知靡不彈冠跂踵咸沐陶成之化幷趨器使之列當此之時如臣蹇拙衰退者何敢裒然居主文盟之地與議於黼黻笙鏞之治耶譬如繩散木而備廣厦之村策駑蹄而齒文駟之閑不折則蹶勢所必至臣何足言有累聖簡此臣之不敢當者一也夫文衝之職將以正文體將以作人才其責誠重矣顧今俗尙漸卑士趨不高率多操觚數墨之輩尠有學古通經之人厭常好新捨質鬪奇文氣傷於纖弱聲調近於輕浮不足仰稱鴻厖之化此聖上之所嘗深慨而明敎者也如臣才疏而望輕者將何以振勵挽回導而致於淳古之盛耶居其官而墮其職竊其名而喪其實將爲用之此臣之不敢當者二也且念臣家本寒素跡又嶔崎立朝處世弧立冥行自取顚躓念絕進取伏蒙天地父母拔之於深坑之中收之於衆棄之餘躐級超階踐華躋要居然廁上卿之峻莫非造化之成就而重以兄弟叔姪幷處邇列門闌太盛涯分過溢恒思斂避榮塗優游散地于以歌詠聖澤矣豈料誤恩又至於此直欲循墻而不可得也器滿則必歌擔重則必仆寧不懍然此臣之不敢當者三也以聖上責實之明體下之仁不待臣言之畢而必有以處之矣至於文苑故事若是同點則例當隨品定次而資級失序猥蒙恩點亦添難進之一端玆敢疾聲申籲伏乞亟命收還新授職名以重名器以安賤分批以文苑故事同點則循資書之今番圈單倒次蓋緣都堂之未及照檢待卿出肅欲令釐正於掌考矣卿疏引以爲難冒之端者非過語百年舊規豈可以一時不察爲後進認而爲然之資乎傳心之錄謄圈之册俾各從座次列書卿其勿辭行公
정조 17년 · 강
命文衡圈點從座次釐正以此傳敎載之政府文苑謄錄
정조 17년 · 목
敎曰今番文衡圈事都堂之未及照檢有三焉點爻之每人各書此一也此則雖已傳諭領相使之改書而同資倒次似以章單之如許爲說此有不然都堂之圈異於文衡之參圈未嘗有準點次點區別之例此二也此則欲待文衡出肅後釐正矣更思都堂之事都堂當釐正從座次更書之意傳于領相受薦之圈坐賓廳先爲稟啓旣定之後又當措語書入而今番不爲此亦不察此三也以此傳敎載之政府文苑謄錄俾後人知舊例
정조 17년 · 강
遣禮房承旨詣臘享大祭受香所奉審摘奸仍命今夜出齋于內閣以示躬自恪虔之意分遣近侍察飭獻官以下諸執事
정조 17년 · 목
敎曰禮房承旨馳詣宗廟社稷永禧殿景慕宮臘享大祭受香所奉審摘奸以來觀於差祭之報府多有年老者生疏者攝祀旣有如不祭之歎則差祭又如此諸執事中雖一人若或不謹於周旋之除當別般嚴處臺監尤當重繩以此傳敎預令獻官及臺監知之惟予一念在於祀典今年臘享以國忌之相値雖不得親行冬享時獻官執事做錯之後一倍憧憧予當於今夜出齋內閣分遣近侍諸臣視其將事待復命後還內以示躬自恪虔之意若是而獻官以下誠敬少弛步趨暫緩儀卽或忽國有常憲豈可以大臣而屈之乎亦以此意令傳香承旨傳于獻官齋宿之出宮時刻當差晚爲之待下敎只入正時
정조 17년 · 강
徒配摘奸吏郞李運行
정조 17년 · 목
政院啓言淸齋摘奸之當日復命例也而吏曹正郞李運行昨日申初承命而撤漏之後始爲復命極爲稽緩所當重勘而本院請推外無可施之罰敎以近來吏郞摘奸之有名無實萬萬駭然今番經宿後復命果一一面看而然乎不然尤爲無狀爾等更爲嚴査論奏又啓言査問於諸執事處則果皆面看吏郞親呈擧案云而其中典簿洪大榮齋宿於扈衛廳中部令朴龍源齋宿於本部而摘奸吏郞初不來到云故査問於李運行處則以爲大榮等齋宿擧案未及來到於承命之前果不得摘奸云混以無頉回奏者尤涉可駭矣敎以當該吏郞施以徒年之律以懲不知嚴畏之習○義禁府啓言﻿吏曹正郞李運行施善郡徒三年定配請依例發遣部羅將押送配所允之
정조 17년 · 목
敎曰祈穀大祭誓戒在於來夜而都政若値夜深必當窘速矣再明日則文敬公家致祭旣令傾朝往赴則亦必相値都政退行於三明日事分付
정조 17년 · 목
具翼善冠袞龍袍乘輿出永肅門入摛文院北門降輿詣院內齋宿
정조 17년 · 강
召見大司憲林蓍喆持平朴崙壽鄭履綏于摛文院仍命分詣享所糾察獻官以下
정조 17년 · 목
予謂林蓍喆等曰予於祀典憧憧一念不敢少弛今此臘享適値忌辰齋戒不得已攝行實有如不祭之歎冬享時做錯卿等亦必聞知矣先朝以八十倦勤之時誠孝一念惓惓於享祀入于廟內趨步翼如躬導之化至今悠久享所雖有臺監而科場之權送臺臣猶且遵以爲例則莫重享所只有監察押班殊涉如何予方分遣近侍奉審享所坐待復命而卿等亦爲分詣享所獻官以下駿奔之節將事之際如有不如儀者齋日雖不得發啓各以所懷請罪卿等旣未淸齋廟內雖不敢入而立於神門外各別糾察林蓍喆無詣宗廟朴崙壽進詣社稷鄭履綏進詣景慕宮可也
정조 17년 · 강
召見一提學鄭民始監董堂上趙心泰于摛文院
정조 17년 · 목
予曰監董堂上頃以築城後龍仁安山當定爲協守將爲言此果何如耶內閣提學鄭民始曰今此水原所重在焉關防亦非輕不可只以本府之軍爲守城之制關西之平壤寧邊等處亦有附近各邑合守之例則不必龍仁安山如振成陽城等邑亦可爲合鎭矣予曰四邑道里遠近果何如心泰曰龍仁不過五里而安山之距本府爲三十里振威初境爲四十里陽城初境爲七十里矣
정조 17년 · 강
命宣傳官崔廷岳守令調用
정조 17년 · 목
因監軍望單敎曰此家人當軫念今都政守令調用事分付
정조 17년 · 강
行臘享于太廟社稷永禧殿景慕宮
정조 17년 · 강
命太廟臘享時協律郞兪漢純門部將姜大承標信宣傳官李濟遠幷先罷後拿兵判徐有防越俸一等捧俎官申虁相祝史尹龜東拿處
정조 17년 · 목
大司憲林蓍喆所懷廟門事體何等嚴重則昨夜留門之後掌樂院額外樂生四名忽地攔入於昏夜紛拏之中故已令捉囚而該院之不能檢飭門將之矇然許入誠甚駭然請當該協律郞及門部將標信宣傳官一竝先罷後拿從之敎以不能檢飭其責都在於兵判爲先越俸一等又所懷太廟臘享大祭時祭監祭弘直以爲捧俎官濟用奉事申虁相三次捧俎之際行步連爲遲緩不可無警云請濟用奉事申虁相亟施譴罷之典敎以拿處持平朴崙壽所懷祭享執事步趨之緩忽飭敎何如而祝史尹龜東壇內駿奔之時行步遲緩至被承宣之察飭請平市令尹龜東施以罷職之典敎以拿處
정조 17년 · 강
遞差觀象監提調沈頤之閔鍾顯
정조 17년 · 목
持平鄭履綏所懷昨夜景慕宮享事時臣旣未致齋故祭品祭器雖不敢奉審而摘奸諸執事則盡爲無頉及其將事之際獻官以下恪勤誠敬莫不駿奔而第奏時一款竊有所未安者禁漏官雖爲待令漏器初不持來莫重大享只憑更鼓而行愼重之地其爲疏忽莫此爲甚臣謂禁漏官令攸司從重科治當該提調施以罷職之典宜矣從之敎以提調爲先遞差
정조 17년 · 강
詣景慕宮展拜修理簾帷鋪陳塗褙儀仗
정조 17년 · 목
具翼善冠袞龍袍乘輿出摛文院由弘化門入逌瞻門至齋室門外降輿仍詣版位行拜禮詣宮內奉審訖親審修理○櫝臺甲褥一件上排下排各一件龕室內褥一件上排下排各一件櫝褓一件淨巾一件內朱簾一浮神榻褥一件倚子巾一件上排下排各一件內面帳以上改備祭床四坐蓋機二坐以上改漆內座面紙一張改備左右蓋改備柄改滲孔雀扇改備殿內黃別紋地衣改備蘆簟改備左右半壁塗三面窓戶改塗外朱簾改備樽所床一坐修補改滲楹內外白紋地衣改備蘆簟改備土藤方箱褓一件改備床二坐修補改塗踏掌一坐改承移安廳面帳殿內白紋地衣楹外地衣以上改備殿內壁塗窓戶改塗楹外壁改漆薍簾改備
정조 17년 · 강
命都總都事吳顯忠拿處
정조 17년 · 목
兵曹判書徐有防啓言兵曹總府守宮堂郞以戎服佩劍柢迎事已爲知委而今日動駕時總府堂上則依此爲之郞廳則謂以未及聞知獨以官服擧行請當該總郞令該府拿問處之從之
정조 17년 · 강
遞承旨洪仁浩以尹弘烈代之前望也移拜承旨金啓洛爲兵曹參議口傳也以徐榮輔爲承旨前望也
정조 17년 · 강
命誓戒時刻進定於子初
정조 17년 · 목
敎曰子初丑初爲來日則一也誓戒三嚴以明日子時爲之百官軍兵趁此時刻使之待令宮城門留門以初更五點爲之事分付
정조 17년 · 강
景慕宮修理時監董戶曹判書沈頤之面給熟馬郞廳鄭東敎牧使承傳員役以下施賞有差
정조 17년 · 목
敎曰廟內簾帷鋪陳塗褙儀伏修理爲明年所重也監董戶曹判書沈頤之宜示尊年之意內寺熟馬一匹面給郞廳鄭東敎每念故相此人今適董役牧使調用待令計士令該曹從自願高品付料後草記工匠及員役使喚軍人等竝令該曹米布從最厚例施賞
정조 17년 · 목
乘輿出逌瞻門至弘化門少住頒馬于戶判沈頤之訖入弘化門由永淸門還內
정조 17년 · 강
命海昌尉致祭時獻官以金魯永進去
정조 17년 · 목
敎曰再明日海昌都尉明安公主文穆公吳瑗文靖公吳載純家致祭時獻官行副司直金魯永進去
정조 17년 · 강
命大提學洪良浩更爲牌招
정조 17년 · 목
政院以良浩五違啓仍稟更請牌招敎以辭疏聞已來到入之待下批更卽牌招違牌勿捧傳旨
정조 17년 · 강
大提學洪良浩上疏賜批
정조 17년 · 목
疏略曰臣敢將職名不稱之實兼附格例難冒之義再貢衷懇及伏承聖批不許鐫改乃以圈單倒次歸之都堂之失檢反覆諭解開臣進身之路臣於是感激省悟不敢以此引義而念臣受恩最深與天無極陶鑄生成身非己有由是之故凡有除名雖係淸華之銜要膴之職未敢力辭黽勉承膺者蓋以志切報效不暇他顧也且以近日所被恩數言之以臣先祖文敬公臣履祥名德素著節惠未加曠感於百年之後施恩於九世之裔錫以美諡諭以親誄風聲所及瞻聆咸聳臣之闔族榮感尤當如何乃於此除遽叨非分之職承藉餘庥偏被隆渥區區銜結之心寧緩叨謝之義而第此職名非敢以榮其身將有以稱其職則揣分量能萬無堪承之望噫凡百有位豈無重任而猶可竭其心思效其才力矣至於文苑之任苟其中無素蓄非可以致飾於外也非可以求助於人也矢口而姸媸自呈下等而巧拙立見智者無以自掩强者不得力取也況乎掌代撰之重任造士之責一有僨誤不但上累於聖治亦將貽譏於來世豈可以懷恩怵分昧然輕進一出之後將如之何至若神精凋耗舊識荒落之狀有不敢猥煩而情窮辭竭猶復鳴號至再至三而不知止焉乃玆天牌儼臨而不敢進身冒犯違傲恭俟嚴譴伏乞察臣前後陳暴之辭非出例讓亟命解臣三館之任無令公器由臣而益輕文敎由臣而不振不勝萬幸批以所辭過矣卿其勿辭行公
정조 17년 · 강
命災結私用百結以上還穀立本千石以上勿用那移之律各別嚴勘
정조 17년 · 목
義禁府啓言因司直鄭民始所啓以職律收議大臣章記批旨內卿等具意見指一稟處有命矣遍考律文則盜有四有强盜竊盜監守自盜常人盜贓有六有竊盜贓監守自盜贓常人盜贓枉法贓不枉法贓坐贓致罪贓强盜卽明火作賊之謂竊盜卽偸竊人財之謂常人盜卽常人偸竊官庫錢糧之謂監守自監卽官吏犯用係官錢糧之謂也貪污官吏因大明律監守自盜贓或用以字或用準字者不過照其律文而用之非强竊盜之謂則盜與贓不必强以爲別而治贓之律不可謂不備然監守自盜贓四十貫以上罪至一律者或不無贓小律重之論而今若悶其四十貫之至死寬其贓數則枉法贓八十貫以上罪至一律者反重於監守自盜贓矣似不可隨其贓數定其律名而第臣等別有愚見敢此尾陳大抵贓污之類不一其端而最可痛惡者還穀立本也災結私用也而或有現發於按廉之地者每引爰辭之粧撰雖有許多所犯輒歸之於那移出納而照律故法無所施人不知畏重臣所奏苟簡方便大臣獻議非法不備云者正指此等處也臣等之意則自今爲始災結私用百結以上還穀立本千石以上之類勿用那移之律各別嚴勘恐合懲貪之道而隨贓定律非臣等膚淺之見所可率爾臆對請上裁敎以依草記施行
정조 17년 · 강
放徒配罪人李潤彬
정조 17년 · 목
義禁府啓言咸鏡道徒流案中北靑府勿限年定配罪人李潤彬名下以蕩滌書下矣旣已蕩滌卽爲放送事請分付該道道臣允之
정조 17년 · 강
汰宣傳官梁垸
정조 17년 · 목
兵曹啓言今日還宮時軍兵解嚴旣承下敎領軍各處不卽一一知委以至政院更稟晚後解送之擧萬萬可駭請當該宣傳官爲先汰去令該府拿問處之允之
정조 17년 · 강
命羅州牧極活人命人朴日春文德鎭賞加今日下批
정조 17년 · 목
全羅監司李書九狀啓以爲羅州牧使趙時淳牒呈內務安居津船沙工安德昌及過涉人二十三名同騎一船越往後洋之際船小人多仍爲傾覆幾盡溺死該村餘丁朴日春保人文德鎭兩人見其危急之狀各持稿索脫衣入水或爲挽繫或使攀援德昌等二十名僅得極活良人金世太等四名仍爲渰死日春等極人宜有褒賞之典云渰死四名恤典依定式租各一石以會付穀題給朴日春文德鎭兩人則挺身出義使二十人命得免胥溺之患合有激勸之道請令該曹考例稟處敎以極活若是黟然何待回啓特爲賞加今日下批卿其曉諭事回諭
정조 17년 · 강
命中官徐完世絕島爲奴仍令配所道伯覈其指使狀聞後待回下與同謀諸人嚴刑發配掩置不報之地方官申禹相卽其地定配飭廟堂査問委折於該道伯論理草記此後事屬內侍界限不嚴之守令分輕重定律知委諸道俾各書壁常目
정조 17년 · 목
敎曰嚴內外之禁本自至嚴年來防限又何如則名以內侍者迂路往來於他鄕已萬萬痛駭又敢直入邑治謂以山訟之誤決捉出首吏肆行鞭扑數其官長之罪推覈於渠不敢一辭發明該倅之見其邑吏替受杖治不惟不敢發一言禁止始旣袖手看過從又至今掩置不爲登聞其爲貽辱朝廷莫甚於此當該茂長縣監申禹相卽其地定配雖以道伯言之不知亦罪知何稽聞不可無重勘之擧其委折使之首實報來後論理草記所謂中官之作奸者卽僅俱人形而犯科若此則頑濫者之流弊當如何國綱之漸益解弛尤可知之當該中官徐完世爲先削去籍案絕島爲奴令配所道伯究覈指使之人狀聞後待回下與同謀諸人除尋常各別嚴刑後發配近來外朝之於內侍意謂稍識界限乃有此前所未聞之擧若不申加嚴法何以戢後乎此後事屬內侍一有不嚴之端致有現發則當先用加倍之律於外朝受由者之迂路作行而不之禁焉則地方官施以徒配之律無端往來於官府近處而知而不言則地方官用島配之律俾各書壁常目以爲警念之地事竝令廟堂分付
정조 17년 · 강
施賞壯勇營鄕武士試射鳥銃沒技人
정조 17년 · 목
閑良吳一甲初次邊三中比較鳥銃貫二中直赴殿試魏泰得初次邊三中比較鳥銃邊二中直赴會試
정조 17년 · 강
刑曹以平昌殺獄罪人智淵査案回啓
정조 17년 · 목
該曹啓言觀此江原監司沈晉賢査啓則震郁之爲智淵殺死毫無可疑而官庭笞治未必爲此獄之疑案云脇肋最關要害而被築之實自有看證臀腿係是輕歇而受笞之痕曾不明白捨其必死之驗求此可疑之跡則其在獄情終欠櫬帖請正犯智淵連加訊推期於輸款敎以曺讞旣如此依回啓施行
정조 17년 · 강
命圖踏宮條作奸諸漢嚴繩懲後次知中使金壽光畿沿定配金堤郡守宋厚淵令該府拿問施以當律
정조 17년 · 목
全羅監司李書九狀啓以爲金堤郡守宋厚淵牒呈內今九月日毓祥宮楷條牌子內朴福喆處買得本郡所在宮畓收稅次下送宮差定監色眼同踏驗云楷條踏送者除非微細應爲之事切勿聽施旣有辛亥定式故不爲聽施詳探事實之際本郡寡女金召史呈狀內其夫姜柱厦身死後柱厦五寸姪瑞煥欲奪田畓稱以衿得僞造十石畓文券與本邑人崔大貴上京轉囑於本郡陞戶朴福喆處使之居間放賣福喆及宮監宮差等持公文下來明査處決云姜瑞煥崔大貴朴福喆等一竝捉囚宮監宮差稱號之金福伊金得晚柳完得等又爲推捉則知機逃走移文京曺以爲捉來査實之地云一邊移文刑曹而待其捉來嚴査報來之意題送矣卽接該郡守所報則本郡在囚罪人姜瑞煥崔大貴朴福喆及自京捉來金福伊金得晚柳根得及柳完得四寸柳之春等處僞造文券圖出楷條委折一一査問則姜瑞煥崔大貴到京中朴福喆處僞造文記十石落畓折價一千二百兩欲爲轉賣於宮家之除福喆廊底居柳完得以爲吾與金得晚金福伊及毓祥宮內官廳直柳根得親切可以圖得楷條及書題所牌子云根得卽內官金壽光之廳直以歇價買畓當爲見利之意請于內官則內官許以詳探買得故欲爲踏條之際內官入直楷條在於舍廊果爲私自盜踏牌子中以下送宮差措語故同行之人以金福伊謂宮監金得晚謂宮差來到本郡因本官之防塞仍卽上去完得則出他行商之春則旣不參涉故放送云矣蓋此事端始出於姜瑞煥終至於柳根得圖出楷條金福伊等假稱宮監竝自臣營照律痛繩柳完得則更爲文移該曹以爲譏捉懲治之地而身爲次知中官某所奉行尤宜審愼聽私人之于囑成給牌子假送監差致有此憑藉作弊之擧當該內官金壽光則其罪狀請令攸司御處敎曰嚴飭何如則雖曰踏條不踏圖署其爲宮屬之作奸一也令道伯符同諸漢嚴繩懲後其中宮屬金福伊柳根得爲名漢爲先絕島爲奴仍令完伯除尋常各別嚴刑發配柳完得之逃躱云者尤爲痛駭令捕廳捉得下送該道亦爲嚴刑爲奴毋論知與不知身爲次知中使其敢逃其罪乎畿沿定配辛亥受敎何等截嚴除非柴穀催促毋敢成送圖署旣有定式則法外之圖署猶當不問本事曲直卽地報營以爲如法勘處之地況踏條之牌子乎不有定式徒事詳探至有民訴之後始乃報營若無民訴其將掩置乎違制之律焉敢逭也該郡守宋厚淵令該府拿問施以當律亦令廟堂枚擧嚴飭該道外諸道
정조 17년 · 강
戶曹以待令計士從自願付料員役等施賞啓
정조 17년 · 목
該曹啓言待令計士從自願高品付料後草記有命矣問其所願則計士李思說願差敎授而敎授時無見窠待敎授李命權瓜遞塡差計士崔必厚訓導有闕代從其願高品付料○計士李命權等十人書吏李聖玨等七人各木三疋布一疋朱簾匠李老味等五名屛風匠林遇春等十名茵匠金昌彬等七名漆匠張萬得等六名蘆簟匠劉福男等四名各木二疋布一疋盡員尹碩根等二人圓扇匠趙福伊假漆匠李長得等二名官使喚十六名各木一疋布一疋木手金在明小木匠成好得朴排匠安德起付金匠林枝盛豆錫匠宋潤泥匠李貴同營繕書員洪景得各木一疋賜給
정조 17년 · 강
行祈穀大祭誓戒于仁政殿
정조 17년 · 목
時至具遠遊冠綘紗袍乘輿出協陽門入仁政殿降輿陞座祭官及宗親文武百官行禮讀誓文官吏曹判書金思穆讀誓文訖祭官以下行禮如儀乘輿出仁政門入協陽門還內
정조 17년 · 강
命景慕宮正朝祭以親行磨鍊時刻用丑前四刻百官行禮置之
정조 17년 · 목
敎曰明年何年景慕宮正朝祭當親行令該曹知悉除夕日眞殿展拜後差晚出宮禮成後卽爲還宮待曉行眞殿茶禮禮成殿宮稱慶陳賀次行臨殿頒赦預令該曹依此知悉擧行事分付景慕宮正朝祭享正時時用之例用丑前二刻而今番則用丑前四刻事分付陳賀及頒赦三嚴幷除前刻事亦爲分付又敎曰正朝宮享之親行欲寓一分此時孺慕也適値歲時豈勞百官軍民乎除夕夜以步輿由逌瞻門往來矣廟宮俗名日祭享如朔望酌獻儀不設牲牢懸佾百官之不爲陪享於禮無差昔我聖祖從廟苑便門時行朔望酌獻禮有以仰儀省而情備今番官享百官行禮特竝除之侍衛則雲寶劍以下各差備竝置之只以入直人員隨駕承史閣臣亦只以坐直及齋直者陪從餘皆置之事分付軍兵則壯勇大將只以入直步軍一哨率領排立挾輦軍以金虎門軍二十名爲之其餘禁軍扈衛軍官槍劍軍竝除之如是下敎之後雖一人出番者無敢待令事嚴飭
정조 17년 · 강
命稱慶陳賀時致詞更爲撰進
정조 17년 · 목
敎曰凡陳賀時致詞與菚文頭辭例皆各爲撰出至於兼用之謬規取便之一時權宜也今番稱慶豈兼用乎該房承旨推考大提學明日牌招致詞使之更爲撰進
정조 17년 · 강
遞承旨南公轍宋銓以兪漢寧柳焵代之前望也
정조 17년 · 강
命時囚李濟遠姜大承兪漢純申虁相尹龜東吳顯忠附過放送
정조 17년 · 목
因濟遠等囚卑敎以無論已汰未汰已捧供未捧供一竝附過放送
정조 17년 · 강
召見吏兵批政官于誠正閣吏曹判書金思穆參判丁範祖參議李冕膺兵曹判書徐有防參判李鎭復參議金履成參知金啓洛
정조 17년 · 강
命湖南私賑加資人等加一資施行本資誤報者依本資施行
정조 17년 · 목
兵曹判書徐有防啓言湖南私賑人收用事曾有飭敎矣當初論賞承傳人幾盡收用至於姜必潤金致宗亦已差擬五衛將而本資是折衝矣似當依他例加一資施行而伊時未及稟處其中全致瓘該營以閑良報來而本資則聞是嘉善云一體以本資施行後相當職請依傳敎擧行從之
정조 17년 · 강
命軍器正陞資依昨冬大政爲之
정조 17년 · 목
兵曹判書徐有防啓言江界邊將以時訓鍊正擬入事旣承傳敎矣昨冬大政時時訓正無陞資之人則以軍器正陞資事筵稟蒙久今亦依此例施行乎從之
정조 17년 · 강
命景慕宮正朝親祭時進幣奠幣爵酒官依例塡差
정조 17년 · 목
吏曹參議李冕膺啓言景慕宮正朝親祭時雖有依酌獻儀之敎旣有進幣奠幣之節進幣奠幣爵酒官請竝爲塡差從之
정조 17년 · 강
飭諭吏兵批政官實心對揚
정조 17년 · 목
敎曰兩銓夏冬大政臨筵面飭雖近於例飭茍能體此對揚窠窠人人皆不爲人而擇窠則是公也公而不得其人未之聞焉今政初仕守令另加擇擬武倅諸窠之難治處莫如見窠尤不可不十分愼揀至於邊將之如西鎭權管以來頭可堪遠至人勿拘時任訓正宣傳官差送而江邊遞付諸窠自今政一依內三廳例備三望以示別加留意其官方之意蝟島阿耳之蘇弊官方之外亦關民隱拔例拔尤仍令嚴飭該道道帥臣新除邊將下去後以堪任不堪任治績能否待其赴防就緖別具狀本評品實績以聞今夏大政以滌蕩拘枳爲一副當先務未知其間無一人未及檢擬者乎更加嚴飭兩銓實心對揚俾朝廷擧措有悠久不怠之美世家蔭補之規法意甚好未必其後承之莫不克肖所謂尙具老成人典刑者此也況我朝用人專尙世類則聞人名家之族姓必有不忘其先之人矣外此明於絰術者行有著稱者念到名義者亦宜搜訪矣一體嚴飭兩銓朝家一視之政京鄕無間名以大政則尤當混遐邇無物我無論文蔭武遠人各別收用官職非銓官樹黨濟私之資也自有先朝恢蕩之治敎在今繼述之道不可以近來流弊之較對名目反隅於安排鋪置任其扶抑於多寡之際此叚指淸貫而言濫竽固不可遺珠尤所戒亦令銓官遵此筵席申申之諭忠臣子孫淸白吏子孫西北松都人及五考十考連上守令依例收用事分付今政兩銓長決知非負國背公之人惟兹十行之諭旣諭之亦當隨條責其實效雖欲放忽其可得諸
정조 17년 · 강
命三水府使李魯述甲山府使李儒慶慶源府使朴宗來富寧府使徐配修承旨望擬入
정조 17년 · 목
敎曰旣試之又使邊民知文倅宜踐行且召之諭三水府使李魯述甲山府使李儒慶慶源府使朴宗來富寧府使徐配修竝今日政承旨望擬入爲先遞付軍職通政前察訪閔昌爀前府使李普天竝令今日政一體照擬於承宣望筒以示信令之意其代旣有定式必當擇擬而訓正堂上如不足則人與地處俱十分可合者擬入事申飭銓曹
정조 17년 · 강
命吏曹參議李冕膺遞差
정조 17년 · 목
敎曰何時下敎而承旨望筒尙不書入通擬三銓主管則諸邊倅之內移旣非難事何可如是遲滯乎參議李冕膺遞差參政長亞堂爲先從重推考
정조 17년 · 강
命長寧殿令金守曾守令調用康陵參奉崔奎晶陞六後勿拘詞訟直除守令
정조 17년 · 목
敎曰九世同居無異古人而屢有下敎尙屈郞潛是豈朝家擧孝廉柔遠人之政乎長寧殿令金守曾守令今日政無論文蔭武窠調用康陵參奉崔奎晶待仕滿陞六勿拘詞訟直除守令事分付
정조 17년 · 강
命別軍職鄭學耕內移
정조 17년 · 목
敎曰宣川府使鄭學耕別軍職仍任內移例付僉樞
정조 17년 · 강
命壯勇營十八技敎官張平邊將除授
정조 17년 · 목
壯勇營啓言本營軍兵新設之後三哨步軍七色標下軍十八技別定敎官使之逐日肄習期於成就矣敎官嘉善張平首尾八九年不避寒暑竭力勸課十八技能技之軍至於數百餘名之多其所效勞宜有激勸之道且有過數百名有草記論賞之命請令該曹考例稟處敎以今日政邊將除授
정조 17년 · 강
遞承旨兪漢寧以洪義浩代之前望也尋遞義浩
정조 17년 · 강
敍侍從堂上堂下違牌坐罷人
정조 17년 · 목
備邊司啓言正朝在近各陵寢祭官當爲差遣而侍從罷散甚多無以分排云堂上堂下侍從違牌坐罷人請竝敍用允之
정조 17년 · 강
行都政吏曹判書金思穆參判丁範祖參議李冕膺正郞朴吉源尹益烈佐郞金熙華申漵兵曹判書徐有防參判李鎭復參議金履成參知金啓啓正郞安絰心尹魯東洪大協洪樂敏佐郞柳師模洪受浩金洛一進
정조 17년 · 목
吏批以朴知源爲平壤庶尹鄭亮采爲淸風府使李榮運爲通川郡守金麟淳爲南平縣監權偗爲咸悅縣監李賢運爲機張縣監閔琇爲寶城郡守崔尙耆爲珍島郡守李宗爀爲价川郡守沈鏔爲巨濟府使權宜一爲興海郡守李尙德爲孟山縣監金翰周爲長興府使崔吉憲爲金堤郡守趙榮慶爲林川郡守朴思弼爲咸安郡守林栽洙爲三和府使任聖說爲鐵原府使聖說滲書批下申大觀爲吉州牧使李健秀爲會寧府使金來鎭爲咸昌縣監徐有曾爲長水縣監尹恒儉爲中和府使趙惠鎭爲長鬐縣監韓師鎭爲保寧縣監敎曰近於輪對見之雖難貌取考其奏對之狀頗似有知覺難治邑相換差送以爲考績之地師鎭光陽縣監李祖範相換以李元祥爲昆陽郡守趙鎰爲定山縣監沈斗漢爲眞寶縣監鄭大容朴宗來李魯述李儒慶徐配修爲承旨仍命大容爲都承旨呂宅祖爲鎭海縣監金守曾爲靈山縣監守曾添書批下姜忱爲穩城府使新資也成大中爲渭原郡守添書批下新資也李彥敬爲甲山府使金履煥爲慶源府使李溏爲會寧府使尹始龍爲南海縣監李郁延爲宣川府使崔廷岳爲祥原郡守金養和爲慶興府使李尙度爲春川府使李濟萬爲靈光郡守尹致性爲執義洪樂敏李允行爲持平李元八南履翼爲正言樂敏允行元八履翼申光岳柳星鎭姜儐申完李東冕洪受浩具文行尹行喆竝新通也李勉兢爲吏曹參議勉兢前望也正言南履翼李元八違召敎以與未肅拜持平許遞前望單子入之燈以柳星鎭申完持平批下洪受浩尹行喆正言批下○兵批以具綱爲羅州營將金履五爲全州營將張東源爲慶州營將東源添書批下竝新資也趙▣爲法聖僉使李謙會爲夞怪萬戶李儒燁爲馬馬海權管李格爲南兵使○敎曰宣沙浦僉使望筒勿施文山萬戶林順範卽水原鄕將校久勤以此人陞擬其代禁旅中調用
정조 17년 · 강
重推銓堂金思穆丁範祖命承旨徐美修遞差
정조 17년 · 목
渭原郡守以金履煥首擬以入敎曰如許地處武弁當送於北道許多邊地窠豈可擬入於此窠當該銓官臨政宜有闊狹姑先從重推考定式之下有此違越而無一言捧入該房承旨徐美修遞差
정조 17년 · 강
飭吏兵批依古例每度五望書入
정조 17년 · 목
敎曰賓廳望筒如無特敎則五望式書入自是古例則旣無促敎一時如是多數書入此亦有關國體吏兵批進去承旨推考此後如無特敎依古例每度五望式入啓事分付
정조 17년 · 강
以李勉兢朴基正李普天閔昌爀爲承旨前望也
정조 17년 · 강
命兵曹參議金啓洛遞差
정조 17년 · 목
敎曰歲首犒饋番龍虎大將例爲受點率領入去卽幾百年不易之規而今番則來初二日祈穀大祭相値人孰不知則犒饋亦當退三日今此煩稟極爲駭然該房承旨推考當該入直堂上遞差又敎曰兵曹堂上遞差之代今日政差出待下批牌招先參政後謝恩
정조 17년 · 강
命都政姑罷待開門爲之
정조 17년 · 목
敎曰今聞夜深前無以畢爲云分兩日行政卽亦故事都政姑爲退去待開門入來爲之事分付
정조 17년 · 강
命海美縣監以文侍從擬入
정조 17년 · 목
因海美縣監望筒敎曰今番都政文侍從皆不擧論是豈疏滯之意乎該堂推考以堂下文侍從積薪中明日政擬入
정조 17년 · 강
重推大提學洪良浩仍命景慕宮親祭祭文更爲撰進罷承旨柳焹徐邁修尹弘烈職
정조 17년 · 목
因景慕宮正朝親祭祭文敎曰大提學洪良浩從重推考捧納承旨施以不敍之典在院承旨亦爲罷職祭文其將親撰乎昨以親祭下敎之後孺慕難抑雖欲把筆構思勢所難强不得已使之代撰有此不審文衡事極爲疏忽使卽改撰以進
정조 17년 · 강
考下水原恩賜儒生及當朔應製儒生試券仍命恩賜儒生居首進士許暕直赴慶科殿試其餘分等直赴大小科會試當朔應製儒生及試射武士施賞有差
정조 17년 · 목
以築室于玆爲賦題王命仲山甫城彼東方爲詩題命史官徐有聞賚往華城收券入來親考訖敎曰水原邑內儒武每朔試取出於奬勸之意而每朔居首之超等劃多者付之恩賜昨日遣史官與守臣使之開場眼同試取捧券以來矣居首詩三上一進士許暕特爲直赴慶科殿試賦三上幼學朴宗玨直赴會試賦三中幼學黃明漢每場佳作可謂少年才子直赴來式生員試詩三下幼學李師淳賦草三下幼學李龍鎭皆年過六十文亦實才其中師淳之富贍近來初見不可以一日之優劣棄其尺長竝直赴監試會試恩賜定座次次更試賦次上幼學金星柳付之本府都會初試給二分大小科直赴人上送事令畿營分付留守處仍命直赴人等上送事自畿營分付留守○敎曰水原邑內儒生試取時賦二下幼學沈鼎鎭直赴會試三下幼學尹絖進士閔榮祖幼學鄭鈺各米五斗白曆一件草三下幼學柳聖儀洪樂韺柳宗澥朴周陽各米四斗白曆一件次上生員申光軾幼學曺鴻振林勉喆任百謙沈日魯沈晉浩申百顯金鍾華兪仲煥李基孝李晚馨權中敾各米三斗白曆一件詩三中幼學洪始瀅米一石黃曆一件三下幼學任百豐金英鍾各米五斗草三下幼學洪天浩沈東潤尹衍相鄭世豐各米四斗次上幼學閔昌億李其靖李弘德各米三斗外村賦三中幼學沈榮鎭給一分鄭述周米一石黃曆一件三下幼學睦善觀尹鉉閔榮禧趙裕存金箕殷各米五斗白曆一件次上幼學沈緯鎭宋檍鄭塾睦大晚李運元孔學祖朴弼昇金頤徵洪載河金光五申旵韓德徵童蒙尹台鉉各米三斗白曆一件詩三下幼學李埅米五斗草三下幼學宋勳米四斗次上李精煥李徽祚李德祚閔李一安煥朴載春李陞鄭啓賢老童蒙李鳳新各米三斗賜給○敎曰水原邑內及園底武士試取時柳葉箭貫一中邊三中出身兪擎柱加資邊四中一閑良崔海大直赴殿試貫二中邊一中出身申大健筒箇一部米五斗賜給貫一中邊二中閑良洪翼采晉學喆洪鳳得崔汝瑞金宗褖竝直赴會試邊三中折衝洪命淵等八人各木一疋貫二中嘉善全恒一等二人貫一中邊一中嘉善李得弘等六人各米三斗邊二中出身金光一等十八人各米二斗騎蒭二中折衝洪命淵等三人各弓一張賜給
정조 17년 · 강
分揀前承旨柳焵仍命承旨朴基正仍任前職
정조 17년 · 목
敎曰前承旨柳焵雖曰該房旣在政廳不可以暫時輪看一體捧傳旨傳旨中分揀新除承旨朴基正仍任前職
정조 17년 · 목
政院啓言陳賀禮成後頒赦中外有命矣某罪以下宥之乎敎曰此啓辭赦文製進啓下然後當書入待批下以赦句添入更爲牌招則文衡留在闕中承牌自是文苑故例赦文未製此啓先入當該承旨從重推考此啓辭勿施
정조 17년 · 강
命珍島前監牧官崔珽等卽其地定配欠縮馬匹限年追徵
정조 17년 · 목
司僕寺啓言觀此全羅監司李書九狀啓則珍島牧馬之欠縮旣若是夥然有加於平薪前監牧官鄭如淵欠縮三十四匹善享欠縮八十九匹鄭光憲欠縮六十二匹崔珽欠縮六十六匹鄭昌謨欠縮九十匹全致性欠縮七十九匹李集命欠縮六十四匹合四百九十七匹云其中善享前已爲奴鄭光憲亦已身故今無可論而其餘牧官等不善監牧致此許多闕額者不可尋常勘斷五十匹以上崔珽鄭昌謨全致性李集命等依平薪例卽其地定配鄭如淵則欠縮爲三十匹不可與上頃各人等一體定配令該府拿問處之牧屬等令本道各別照法嚴繩欠縮馬亦依平薪例每年百匹式限五年責立如未準數當該牧官嚴勘之意請分付允之
정조 17년 · 목
因性重囚單敎曰聞其治績徑遞可惜卽爲附過放送後草記
정조 17년 · 강
仍任前吏曹參議李冕膺
정조 17년 · 강
命陵園正朝祭物禮判進去監封縣隆園香祝大祝同爲陪進依獻官例作行
정조 17년 · 목
政院啓言卽者奉常寺官員來言今日光陵長陵顯隆園正朝祭祭物提調當爲監封而都提調洪樂性身病提調徐有防以兵曹判書都政進無以擧行云何以爲之敎以禮判進去監封顯隆園香祝大祝同爲陪進與只陪祭物時事面尤爲嚴重嚴飭大祝一依獻官例作行事分付
정조 17년 · 강
命歲前歲後各三日各司藏牌弛除夕及元日夜禁
정조 17년 · 목
敎曰自今日至來初三日歲前歲後各三日各司藏牌事分付除夕夜及元日夜禁亦爲弛禁事分付
정조 17년 · 강
命壯勇營新差哨官元永麟田遇聖用前任報仕依例陞六待窠收用
정조 17년 · 목
壯勇營啓言本營新差哨官元永麟田遇聖宣傳官在任時已爲報仕云請依例六品遷轉之意分付兵曹允之敎以待窠收用事分付
정조 17년 · 강
罷承旨李普天職重推吏曹判書金思穆參判丁範祖參議李冕膺仍飭望筒書入
정조 17년 · 목
敎曰吏曹望筒尙不書入該房承旨睡乎駭然當該承旨罷職政官從重推考政官處嚴飭
정조 17년 · 강
以李冕膺爲承旨前望也尋命遞差不能申飭承旨柳焹亦爲遞差尋命焹勿捧傳旨
정조 17년 · 목
敎曰何時下敎開政之遲滯是豈年老長亞堂之所爲乎必是資淺三銓不能鍊達而然移拜承旨何等曲諒則肅拜又敢遲滯承旨李冕膺遞差不能申飭之該房承旨亦爲遞差○政院啓言右承旨柳焹纔已遞差出去矣旣有勿捧傳旨之命請牌招允之
정조 17년 · 강
重推吏參丁範祖嚴飭開政
정조 17년 · 목
政院啓言吏曹參判丁範祖旣已參政無端出去事體所在誠極未安請推考敎以此非啓辭之事還給昨筵旣以擧滯爲敎判堂若能對揚如沈淹之亞銓豈有引義之擧乎萬一遲滯長銓難免重勘以此嚴飭又敎曰昨日之敎何如則但當對揚焉敢以出去等語入稟乎吏曹參判丁範祖爲先從重推考更或遲滯直捧禁推傳旨
정조 17년 · 강
遞差承旨李勉兢
정조 17년 · 강
命明川府使今日政內擬以文侍從及武臣另擇差送
정조 17년 · 목
敎曰武臣府使窠中明川尙今權作蔭窠時府使今日政內職擬入其代毋論文侍從及武臣各別另擇差送
정조 17년 · 강
命南海縣監尹始龍仍任前職
정조 17년 · 목
敎曰昨聞政官言尹始龍雖已點下老難堪任於外任以虞候區處云故使之先除守令而更思爲民擇守令之道不可仍置落仕則可矜南海縣監尹始龍仍任前職事分付
정조 17년 · 강
遞持平申完柳星鎭正言尹行喆
정조 17년 · 목
星鎭等違召也完在外也竝命今政差代
정조 17년 · 강
吏曹參判丁範祖上疏賜批仍命問啓申飭參政
정조 17년 · 목
疏略曰伏以堂下通淸望則昨夜已爲擬入堂上望見闕是諫長及同經筵兩窠故臣今赴政席以備擬以入之意與長僚相議多般爭執而長僚終不聽施至以通淸一疑愼勿復言爲答其意蓋欲力枳經筵望當通之人而然也昨日入侍時聖敎諄摯不覺感泣則秉銓之臣所當奉行之不暇而長僚終始牢拒此豈所以對揚之意哉臣忝叨政席上不能奉承乎聖敎下無以見信於僚堂其爲溺職之罪大矣冒據無望玆敢退出關外猥陳短章仰暴實狀伏乞亟命鐫改臣職名批以始似參差晚當歸一豈敢如是瀆擾乎卿則從重推考苟欲振滯宜問於卿判堂之如是大非其家本色雖未知所據之如何旣聞之從不可仍置亦爲從重推考○敎曰雖已賜批此等上疏豈可捧入致煩酬應乎該房承旨遞差該房柳焹仍命吏曹參判丁範祖處問啓○敎曰何必牌招旣承批有問啓之命嚴飭入來參政○政院啓言問啓事命下矣問于吏曹參判丁範祖處則以爲臣通擬之際與長僚意見有所不合有不可苟同銓席故卽爲退出陳章致煩問啓惶悚之極更無所達云矣敎以焉敢若此此啓辭休紙還給
정조 17년 · 강
以李邦榮兪彥修李秀夏爲承旨前望也尋遞邦榮以李義弼代之前望也又遞彥修秀夏命今政差代
정조 17년 · 목
政院啓言新除授承旨李邦榮乃是嘉善未經都承旨而鄭大容雖是通政方帶都承旨例不得降付何以爲之敎以李邦榮許遞前望單子入之待下批牌招○敎曰以明年之滿七十例不得爲承旨云故特爲點下使之牌招矣以半日推尋不知去處爲奏承旨兪彥修李秀夏許遞其代今日政差出
정조 17년 · 강
以趙弘鎭沈興永爲持平竝前望也
정조 17년 · 강
命改差訓鍊副正李潤默以載寧郡守李熙變擬入其代次次擬入安州牧使熊川縣監之代蔭倅中擇差下送
정조 17년 · 목
敎曰未肅拜訓鍊正改差今番蔭倅多未疏通載寧郡守此窠擬入使之次次擬入事分付安州牧使熊川縣監之代蔭倅中有聲績人各別擇差下送事分付
정조 17년 · 강
行都政吏曹判書金思穆參判丁範祖正郞朴吉源尹益烈佐郞金熙華申漵兵曹判書徐有防參判李鎭復參議金履成參知朴基正正郞安經心尹魯東洪大協鄭晚錫佐郞柳師模宋知濂金錫泰進
정조 17년 · 목
吏批以權以綱爲江陵府使金禧燮爲北靑府使林漢浩爲茂長縣監李龜雲爲副校理朴宗和爲三水府使徐有鍊爲副校理宋民載爲海美縣監民載新資也沈煥之爲工曹參判韓應儉爲富寧府使梁成龜爲明川府使崔範星爲三水府使李得臣爲同義禁洪檍爲同春秋李文耆爲南海縣監李昌漢爲大司諫柳雲羽爲司諫李基恒韓啓玉爲掌令李彭老爲禮賓參奉嚴思健爲徽陵參奉韓啓重爲思陵參奉趙鎭球爲翼陵參奉權思喆爲宣陵參奉李顯祿爲定陵參奉鄭有淳爲北部都事李應鼎李喜明爲典獄參奉彭老以下竝初仕也洪良浩爲同經筵○命翼陵參奉趙鎭球童蒙敎官金履禮相換○敎曰點下之後聞之黃勉喆是故忠臣黃一皓後云他窠擬入○以權▣爲熊川縣監黃勉喆爲懿陵參奉○敎曰未肅拜臺諫許遞○因安州牧使望筒敎曰安州牧使望直除則一也如無特敎豈敢爲之銓官推考不言之承旨亦爲推考更爲擬入該房承旨柳焹○以尹守翼爲安州牧使○敎曰谷山雖曰營將邑此人之以堂下爲之何拘乎亦欲爲蔭官疏滯瑞興府使金基厚單付谷山見窠其代次次擬入事分付○以李舒永爲瑞興府使洪大顯爲咸陽郡守尹厚東爲天安郡守金履度爲溫陵參奉履度添書批下尹象基爲貞陵參奉履度象基幷初仕也金翰東李晉秀爲承旨黃基玉爲載寧郡守○因承文校檢望筒敎曰落仕最久人擬入○以金麟瑞爲校檢麟瑞落仕最久人也李景溟爲獻納姜儐爲正言徐美修爲大司諫美修李尙度尹弼秉竝新通也鄭在中爲義城縣令朴休源爲堤川郡守安廷鐸爲新溪縣令洪樂敎爲三嘉縣令南省老爲陽城縣監尹煜爲靖陵參奉煜初仕也權心彥爲持平○敎曰今政庶流無一人爲郵官者自如察訪之代擬入事分付○以朴向榮爲自如察訪李承薫爲楊口縣監○兵批以李潤默爲訓鍊副正潤默姜彙喆竝新通也○敎曰上土僉使李海範旣用堂上履歷五衛將內擬馬馬海權管李儒燁資淺分數過矣仍任前職高山里僉使李秉道魚面萬戶韓德增楸坡萬戶李敏和宣傳官加設內移待窠隨階陞實諸窠之代以年少有地望三司及訓正中令日政另擇差遣事分付○以元永胄爲高山里僉使柳相亮爲魚面萬戶鄭履綏爲馬馬海權管○因楸坡萬戶望筒敎曰地望固好柔矣更爲擇擬入之○又因楸坡萬戶望筒敎曰如是差遣則韓用鐸何遽不若此人乎出自近密然後可以爲援例之擧奉敎洪樂游出六先付司果見窠擬入事分付○因上土僉使望筒敎曰更爲擇擬侍從如無可合人以別軍職中時帶邊地者移擬○以洪樂游爲楸坡萬戶李溏爲上土僉使李得臣爲都總管李敬熙爲訓鍊副正敬熙新通也曺允亨爲副總管金致赫金若礪閔行源爲武兼閔植咸熙一金最行宋大昇慶橚爲部將高行儉姜熙文姜箕煥崔宇觀康國愼爲守門將致赫以下竝初仕也曺允大爲副總管李熙燮爲訓鍊副正熙燮新通也
정조 17년 · 강
遞承旨金翰東以洪聖淵代之尋遞聖淵以朴基正代之竝前望也
정조 17년 · 목
翰東聖淵俱在外也
정조 17년 · 강
中批前參議金漢老爲副總管前承旨洪樂信洪樂任爲同敦寧司正洪樂倫爲敦寧都正仍命鰲興府院君家遣禮官致祭
정조 17년 · 목
敎曰初則擬待元朝稱慶日下敎矣今日卽大政日也元朝隔日以予祝慶祝岡之誠凡所以怡悅殿宮之心固堂靡不用極雖外廷臣隣猶且尊年況慈殿至親慈宮同氣乎前參議金漢老前承旨洪樂信洪樂任特爲加資金漢老副總管除授洪樂信洪樂任同敦寧加設除授司正洪樂倫敦寧都正加設除授奉朝賀祠宇才已致祭鰲興府院君家今日遣禮官致祭以示此時予心
정조 17년 · 강
遞差掌令李基恒韓啓玉以任長源趙德潤代之遞大司諫徐美修以洪明浩代之遞司諫柳雲羽以尹在醇代之遞獻納李景溟以李貞運代之遞正言姜儐以尹悌東代之遞持平趙弘鎭沈興永以李羲甲朴崙壽代之德潤添書批下竝前望也
정조 17년 · 목
敎曰何時出牌今始入來致煩酬應掌令李基恒韓啓玉竝遞差在外及未肅拜兩司亦爲許遞掌令一員前望單子入之待下批牌招察任
정조 17년 · 강
命前翰林洪樂游別兼春秋啓下牌招入直待禮成辭朝依外史例仍帶糾察江界府使以下該鎭邊將不法之事
정조 17년 · 목
敎曰稱慶大禮當前左右史不可不備員前翰林洪樂游別兼春秋啓下卽爲牌招入直待禮成辭朝還朝間依外史例仍帶江界府使以下該鎭邊將不法之事糾察狀聞事分付仍以此意令道師臣知悉
정조 17년 · 강
命副總管金漢老同敦寧洪樂信洪樂任牌招察任承候殿宮仍參元朝呼嵩之班
정조 17년 · 목
敎曰新除授副總管金漢老同敦寧洪樂信洪樂任牌招察任以爲承候殿宮俾參元朝呼嵩之班
정조 17년 · 강
命宣傳官金瑞豐武兼崔昌國竝擬忠壯忠翊將申虎文參上武兼擬入以示振滯之意
정조 17년 · 목
敎曰豈有望八十之宣傳官過七十之武兼乎宣傳官金瑞豐武兼宣傳官崔昌國竝擬忠壯忠翊將以入事分付兵曹亦豈有六十初仕申虎文參上武兼金瑞豐代擬入以示振滯之意
정조 17년 · 강
命水原應製儒生沈鼎鎭直赴會試沈榮鎭給二分
정조 17년 · 목
敎曰水原外村儒生試取時賦三中幼學沈榮鎭初則置之二下等以句語之與沈鼎鎭相似故降置三上只給米包更思年年給初試則今年豈可不爲乎且文亦句句可讀幼學沈榮鎭给二分給米置之事令畿營星火分付
정조 17년 · 강
命前宣傳官李燨訓鍊正見窠擬入新通也
정조 17년 · 목
敎曰大院君奉祀孫事面自別前宣傳官李燨訓鍊正見窠擬入
정조 17년 · 강
命弘陵令李英裕他窠相換
정조 17년 · 목
禮曹啓言卽接弘陵參奉所報則來正月初一日本陵正朝祭享時兩官當爲備員將事而令李英裕身病猝重萬無進參之路云請今姑改差其代令該曹差出以爲備員將事之地敎以此家之人豈令無端落仕他窠相換事分付政廳
정조 17년 · 강
命假注書金錫泰兵郞擬入仍飭隨處小心隨行
정조 17년 · 목
敎曰渠雖人▣念舊之意▣與達何間假注書金錫泰兵曹未肅拜郞廳一員改差先付典籍其代擬入近來見之頗甚憒憒隨處小心隨行之意承旨嚴飭分付仍付兼春秋
정조 17년 · 강
命行副司直金持默判敦寧陞擬淸風府院君淸原府院君祠宇明日致祭
정조 17년 · 목
敎曰此家之人古稀之年而明聖聖后本宅爲同堂之親近又戚聯予之視遇無異國舅特以蔭宰之不入於耆社今年雖滿七十未躋崇班行副司直金持默判敦寧見窠陞擬以入淸風府院君淸原府院君祠宇明日致祭○親製祭文以下仍命故判敦寧金聖應家一體致祭
정조 17년 · 강
命司謁太命喆加資空開衛將作闕擬入
정조 17년 · 목
敎曰當此大政萬類皆願騰揚渠以御極初司謁而二十年長在傳命之任其勞甚巨司謁太命喆特爲加資空闕衛將作闕擬入
정조 17년 · 강
命誤傳司謁令攸司科治重推承旨柳焵
정조 17년 · 목
敎曰滿浦僉使初無內擬之命司謁誤傳當該司謁令攸司科治不能提稟之承旨從重推考
정조 17년 · 강
命頒敎文中赦句以雜犯死罪以下竝宥添入
정조 17년 · 목
政院啓言頒敎文中赦句添入事命下矣某罪以下宥之乎敎以雜犯死罪以下竝宥
정조 17년 · 강
命令番老職加資元朝百官加下批時同爲擧行
정조 17년 · 목
敎曰今番則老職加資元朝稱慶日百官加下批時同爲擧行事預爲分付銓曹
정조 17년 · 강
遞判義禁洪檍以任希曾代之前望也
정조 17년 · 목
敎曰雲寶劍點下中時帶金吾人許遞前望單子入之
정조 17년 · 강
飭遠人及庶類中人收用仍命洪疇九依壯元及第例調用重推吏曹判書金思穆
정조 17년 · 목
敎曰遠人收用下敎何如則政席垂完惟有九世同居之關西金守曾之特除其外未之見焉庶類與中人文臣成大中之特除武臣沈鏔之承傳外蔭窠亦未見一人焉況如洪疇九豈可以中庶言之名似武南其實則無異於宣薦一依壯元及第例調用以示朝家收錄忠臣後裔之意昨筵下敎亦何如則俱不檢擬吏曹判書金思穆從重推考更加嚴飭期於對揚
정조 17년 · 강
命及第洪儀泳以藝閣施行
정조 17년 · 목
敎曰今夏疏通之後聞之猶有及第洪儀泳尙在人不人之間問其寸數則頗遠槐圈時葛藤義理則然仍置不復論之科大關刑政洪儀泳以藝閣施行俾廁爲人之列
정조 17년 · 강
命尙瑞直長盧橚因其窠權作六品別提
정조 17년 · 목
敎曰今日雖不親政多日政廳其勞不些尙瑞直長盧橚因其窠權作六品別提
정조 17년 · 강
命吏兵批守令邊將初仕人明日來待
정조 17년 · 강
命吏曹判書金思穆牌招仍飭藥院提調徐有防仕進
정조 17년 · 목
敎曰今日肄儀時進幣酌酒官吏判果已進去乎如以初度入啓不爲進去則政院何至今不爲請牌乎吏曹判書金思穆卽爲牌招進去違牌勿爲呼望如已進去置之雖以兵判言之今日日次問候兼行次對豈可不參提調徐有防亦爲牌招○藥院以都提調意啓言提調徐有防方在受由中今日問安不爲仕進請卽爲牌招允之敎以如已出牌待牌去來違牌則更爲牌招違牌勿捧傳旨申飭仕進
정조 17년 · 강
召見藥院都提調洪樂性提調徐有防副提調鄭大容及大臣備堂輪對官守令邊將初仕人于誠正閣
정조 17년 · 목
藥院日次承候也○洪樂性曰明年顯隆園動駕時以臣筯力勢難陪從若承先詣之命則欲爲進參矣予曰當此祝慶之時予心慶喜至欲蹈舞方此樓指而待自日昨親祭出令之後孺慕倍切心懷殆不能自定矣仍嗚咽掩泣大臣承史以下俯伏揮涕良久予曰卿等奏廟謨可也昨日都政物情果何如樂性等曰臣等未及聞物議之如何而政格似無不是處矣予曰自縣監連除至於牧使自有法禁而近復蕩然此爲慨然矣左議政金履素曰遞付邊將之差送三司近侍出於蘇弊之聖意不勝欽仰矣予曰今番差送非但爲蘇弊至於西邑鎭事予之苦心在焉欲與卿等一番講究而未及矣履素曰今番都政無物不遂實爲聖德事而至於關係隄防處不無悶然者矣予曰過矣卽聞右相肄儀則進去而賓對則難進爲言云此果何所執耶當初暎花堂入侍後卽爲引義則猶或可也到今屢參賓筵之後又復如是乍入乍出處義矛盾大官若此庶僚何責日前果欲遞免而鼎席之備員不久故不爲頒布若思尊朝廷顧體貌則豈可如是乎卿等僚相也出傳此意於右相可也總戎使鄭民始曰北還保還事有筵稟釐正者矣予曰保還一事御極之初申飭何如則誰其更剙乎詩云邦畿千里維民所止爲都民者無此等還弊故稍以安業矣近聞北漢保還事至有隣族之徵都下搔擾云此豈成說乎大扺武將輩全不畏法如李柱國者流敢生肆氣之心姑未顯加處分得保首領實爲失刑之大者今此一堂之內或有不能顯絕者而北漢還弊亦安知非李柱國之剙始乎大慶當前今若處分則非久當赦無論誰某飭後更始之總帥一番嚴處遠配島中一二年禁錮然後朝廷方可謂有法卿於歲首朝參仰陳可也至於殘邑薄況之反弄糶糴者皆有當律則獨於總戎使不敢傷其一毫乎到今宜思杜後弊之道矣予謂開城留守李秉鼎曰本營弊瘼今則何如秉鼎曰本營債弊尙今未已年前蕩債之後居留之臣或不無犯手貸下者復有如前之慮矣予曰身爲居留貸下云云豈可成說乎未知犯者誰某而不欲深究若不從速還納則當有別般嚴處之道卿須督捧充數日後登筵時只以債弊仰達而如或不能速徵於卿亦當有罪以卿氣力不負特簡之意則自當惕念奉行矣秉鼎曰至於前任中軍輩亦多負債此則拿處何如予曰何必拿問卽爲督捧可也予曰李永夏頗有巧才云向者匣器事有所中飭而凡燔造之除若出巧樣則當嚴處在渠亦非思其外祖之意以此分付仍命初仕人進前予謂思陵參奉韓啓重曰予於昨年事不欲明其袞鉞故雖姑含默此何等莫重之事而渠輩其敢挾雜起鬧乎其罪將浮於禧魯人將不得爲人矣汝能挺身排衆爲之息鬧實爲嘉尙矣予以勝之不武之義姑置之汝其言于儕流俾各思其生道可也今此登筵卿相之子弟或多出入賢關者亦令知此箇義理也予謂部都事鄭有淳曰汝於前日曾經仕官乎有淳曰前此參望未蒙恩點矣予曰伊日銓官誰也有淳曰前參判洪秉纘矣予曰近來滌用枳塞之流方務疏蕩之政而至於洪秉纘在廷諸臣亦將謂滌而用之乎秉纘渠是何人伊時敢以獨銓官肆其胸臆少無顧忌此豈非作威作福乎今日朝廷法綱雖曰解弛此等之人必無滌用之理矣古今之時勢各異上之好者好之惡者惡之分義當然渠焉敢私自扶抑立其已見乎以此之故其時政官首擬或有未蒙點者誰非鄭有淳之罪汝亦絕跡於此等之人可也右議政金憙追後進前予曰卿事一則慨然二則寒心近來處義予實不知且非素期於卿者也俄有下敎於僚相者似當傳之矣
정조 17년 · 강
命雲觀提調勿遞官員亦勿科罪
정조 17년 · 목
領議政洪樂性啓言向以奏時官行漏不爲待令事至有雲觀兩提擧遞差之命臣旣忝叨領事不能隨事檢飭若論其罪臣實爲首而特以大官之故獨自倖逭固當引箚首實而煩猥不敢今玆仰陳乞蒙同勘敎以卿則安心勿辭聞其事實果然依前爲之提調勿遞官員亦勿科罪
정조 17년 · 강
命敍卿宰以下堂上堂下罷削人仍命文蔭武前銜進參賀班
정조 17년 · 목
領議政洪樂性啓言明年正朝陳賀旣是莫大之稱慶則當此小大臣僚咸簉大庭之時宜令滿朝無一人不參卿宰以下堂上堂下罷削人員幷敍用仍令該曹口傳付軍職以爲進參賀班之地從之樂性曰當此擧國同慶之日文蔭武前銜朝官不宜獨阻呼嵩之列亦令該曹一幷口傳付軍職使之參班從之敎以至於未通淸文臣及前銜堂下蔭官雜歧武臣堂上不必付軍職皆令進參仍命此擧條卽爲頒示朝紙仍爲嚴飭吏兵曹使之知委
정조 17년 · 목
領議政洪樂性啓言備堂李坤本司坐起則懸病賓對則進參事面未妥請重推從之
정조 17년 · 강
命關北明春習操及巡操待秋設行
정조 17년 · 목
領議政洪樂性啓言北兵使崔景岳狀啓以爲明春合操及茂山以北各衛軍兵巡操依定式擧行事請令廟堂稟旨分付矣本道穡事旣未大登行操亦在近年則方當農作之時裹糧遠赴之弊亦甚可悶習操及巡操待秋設行之意請分付從之
정조 17년 · 강
命比安縣還穀壬子條未捧五千石排年收捧
정조 17년 · 목
左議政金履素啓言比安縣虛留還穀三千六百餘石因朝令蕩減其餘停退反作等名色排年分捧事已因本道狀聞特敎許施而壬子條未捧五千餘石以其有間於流來反逋道臣區別狀聞期於當年內準捧道臣之必欲準捧事理固然而第聞民情邑勢則當年準收決無是理如是之際如前因循勢所必至然則邑弊終無可祛之日是豈朝家拔例矯捄之德意乎臣意則昨年停退五千石亦令排年收捧使積弊快蘇似好矣從之
정조 17년 · 강
命登科十年人朱重翁依例陞六
정조 17년 · 목
左議政金履素啓言文臣登科十年者例爲經稟陞六而北道文臣朱重翁之登科已過十年而間因遭故至今獨漏於依例陞六之典而銓曹以過時持難云一體施行之意請分付銓曹敎以一體陞六
정조 17년 · 강
重推京畿監司徐龍輔南陽府使李翼晉仍飭該府免稅錢卽爲收捧上納
정조 17년 · 목
戶曹判書沈頤之啓言上納愆期誠一痼弊而其中免稅亦是正供中除出者則事體自別而卽接京畿監司枚擧南陽府使牒呈粘移則本邑所納各宮房免稅錢爲一千六百九十兩零而一千二百七十兩零前官具紞貸用不得上納只以餘錢四百十七兩零上送云歲前如未準納則該守令草記嚴勘已有定式則諉以前官之貸用以四百兩錢塞責上送者萬萬駭然該府使李翼晉拿問嚴處不飭之道臣從重推考未收稅錢卽爲收捧上納之意請分付從之敎以非時府使之罪爲先從重推考
정조 17년 · 강
命崇陵別檢朴鍾淳改差
정조 17년 · 목
禮曹判書閔鍾顯啓言崇陵正朝祭兩官當爲備員而別檢朴鍾淳身病猝重云卽爲改差其代請令該曹口傳差出從之
정조 17년 · 강
命開城府太平館修葺財力以勅庫錢三千兩推移取用限年克報
정조 17년 · 목
開城留守李秉鼎啓言本府太平館及時修葺之由前留守連報備局故臣躬往籌摘則館舍二百五十五間內當改建爲五十二間其餘則東圮西頹墻垣七百間則九十餘間外盡爲頹壓待開春始役潦兩前完役則所入財力似不過三四千兩若或因循經潦則雖欲仍舊更無着手處且或有不時勅奇則雖有財力何以及期乎從前事例自廟堂區劃而目今經費實難請得以臣愚見每年歲末本營有關西小米耗條二千石賣來之事而連値關西之年事不登每石作錢五兩則爲一萬兩矣六千兩例付於勅庫軍需庫千兩則自入於往來浮費三千兩則當至月留守私用已成謬例今若先用勅庫錢待至月以私用條三千兩折報則實爲便好而但關西歲登則小米價當不滿此數臣之至月在任亦不敢預期臣意則以此成節目報備局明年如或米賤以再明年爲限次次克報則決無不足之慮矣予問大臣之意何如左議政金履素曰館舍頹弊不可不及今修葺之由臣亦聞之而該府請劃之報以無區處之方未及題送矣今聞留守所奏則旣有克報之道而館宇修葺之役推移勅庫之錢又有前例云依所請施行恐無妨矣從之
정조 17년 · 강
命珍島郡守崔尙耆明川府使梁成龜機張縣監李賢運鎭海縣監呂宅祖待其下去令道臣詳察治績狀聞徽陵參奉嚴思健令該堂試其堪否草記
정조 17년 · 목
承旨徐榮輔啓言珍島郡守崔尙耆奏對之際擧措顚錯請推考敎以勿推治績不在於一時做錯待其下去令道伯詳察狀聞○正言尹悌東啓言守令之職任傳百里責重蒭牧所當各別擇差而明川府使梁成龜機張縣監李賢運鎭海縣監呂宅祖入侍之際擧措顚錯奏對糢糊似此之類有難强令赴任臣謂三邑守令竝改差宜矣敎以不可以一時奏對預決治績能否待其下去令道臣詳察狀聞○正言尹悌東啓言初仕之任將爲百里之階則所當以筋力奔走堪於職事者差擬而徽陵參奉嚴思健行步蹣跚奏對顚錯其哀耗可知臣謂令該曹改差宜矣敎以不可以一時所失決處令該堂試其堪否草記○吏曹啓言徽陵參奉嚴思健依下敎招見則人甚詳謹年亦未老齋所守直職責雖重觀其爲人足可堪任敎以近於方長不折更令考以身言矣云足可堪還可幸也
정조 17년 · 강
飭燔造白粘土趁期運納申明舊典
정조 17년 · 목
司饔直長李永夏啓言燔造所用楊口白粘土元數五百石內必於冬前分半運納自有定式而或於九月始爲裝載若値淺灘則至有陵運之時非但爲弊峽民燔事每有遲滯苟艱之患今年則秋運不過五十石未輸至於二百石之多明春無以繼用自今申明舊典嚴立科條永無過期之弊恐合事宜矣從之
정조 17년 · 강
命宣陵參奉權思浩他司相換
정조 17년 · 목
禮曹啓言宣陵正朝祭享時兩官當爲備員而參奉權思浩時在安東地請姑改差其代令該曹口傳差出以爲備員將事之地敎以昨政以遠人之多未收用爲慨僅爲之嶺儒豈可遞官他司口傳相換事分付
정조 17년 · 강
命重臣韓光綮正卿擬入仍命明日靈壽閣肅拜人書入
정조 17년 · 목
敎曰重臣韓光綮年已七十尙未經實職云銓曹事駭然是豈近日疏滯之意乎今日政正卿擬入待開門牌招使之肅拜於靈壽閣○敎曰明年如有入耆社之人明日當肅拜靈壽閣令吏兵曺書入時無實職人亦爲書入
정조 17년 · 강
遞刑曹判書徐鼎修
정조 17년 · 목
敎曰閣臣中時帶詞訟人本職許遞
정조 17년 · 강
有政吏曹參議李勉兢進
정조 17년 · 목
以黃昇源爲左尹韓光綮爲刑曹判書
정조 17년 · 강
宣陵參奉權思喆童蒙敎官徐應輔相換口傳也命壯勇衛李永植施以邊將承傳
정조 17년 · 목
兵曹啓言崇政李永植祿試射朔試射時連三次居首似當施以加資之典請上裁敎以今番則姑先施以邊將承傳
정조 17년 · 강
命寧邊府殺獄罪人梁桂漢臨陂縣殺獄罪人鄭雲長減律定配
정조 17년 · 목
平安監司李秉模狀啓以爲寧邊府殺獄罪人梁桂漢築踏金准傑卽日致死辛亥四月十五日囚刑六十三次看證崔尙今招內今月初八日受還次往于石倉與同里明京良金准傑同爲入坐於倉底主人徐召史家而准傑爛漫被酒而來尊位梁桂漢追後入來則准傑辱罵桂漢曰尊位則多付他戶濫受倉穀殘民則不得付還吾將以此呈官云不止辱說桂漢亦爲泥醉怒憤層激扶執准傑之頭髻曳出庭中一次足踢傍人同力挽解矣忽聞門外喧鬧之聲卽爲出見則准傑窒氣眩昏不成言語故其弟先南及其子泰同同力負入于徐召史家云看證張准德招內乞穀次往于倉底則金准傑臥在路上梁桂漢手執准傑之頭髻以足築踏准傑之胷膛曰殺汝而不過吾償命而已云矣此獄醉飽之說出自崔尙今之立證築打之狀又有張准德之參看而醉飽後築踏之所以致命者專由於臓腑之被傷故法文中以口鼻糞門有飮食竝糞帶血流出作爲形症之肯綮者可見深意則內傷致死之不在於出血而必在於帶食也明矣准傑致死雖在於築踏之當日而帶食一款終不相沕於法文則恐未免疑案之歸以此之故覆檢狀道臣題辭亦以檢案之疏漏爲言及今酌處似合惟輕之義請令廟堂稟處敎曰道啓旣以傳輕爲言而且其委折未必專由於築踏帶食爲可疑之端云爾則何必經歲滯囚乎以其傳生之案雖過誓戒如是判下今日內星火行會寧邊囚梁桂漢俾卽減配○全羅監司李書九狀啓以爲臨陂縣殺獄罪人鄭雲長獄事詳覈登聞計料緣由己爲馳啓而此獄究竟惟在於病與打之歸一而屍帳旣多差爽檢狀太涉疏漏雖以刑吏所供觀之屍體發變尙屬然疑皮膜相離乃稱錯引灸痕之新舊未辨而渾歸傷痕踢打之名目不分而泛懸實因則檢驗之不能明的可以推知當其一村遘癘渾家傳染之時金長所痛之獨非時氣固難的知而致命適在七日發汗之期打傷旣無十分着緊之跡則因鬪添病容或無怪被打致死恐難直斷請令該曹稟處敎曰一言蔽之曰因鬪添病當此同慶之日宜有傳輕之擧而道啓平允之論亦必有所見而然依狀請施行減律定配事星火知委於赦前
정조 17년 · 강
特放豐德定配罪人金壽光
정조 17년 · 목
京畿監司徐龍輔以壽光豐德府到配馳啓敎曰與故犯有異分揀放送事分付
정조 17년 · 강
命忠淸道單付同知人等追榮口傅下批
정조 17년 · 목
該監司李享元狀啓以爲道內班族之單付同知而未蒙追榮者訪問境內抄出枚報之意行會各邑矣列邑所報今纔齊到故開錄于後淸州前嘉善同知林思喬曺光萬許絓趙廷麟洪州前嘉善同知李敬道尼城前嘉善同知朴師修結城前嘉善同知徐秉岱敎以今日口傳下批
정조 17년 · 목
因囚單子敎曰旣已處分分揀放送
정조 17년 · 강
賑廳及度支以貧寒宗室子女婚葬碩助別單啓
정조 17년 · 목
海雲君熻光雲令榶西淸君煋唐城令楗凝善君燨原溪君▣原興君熙子婦葬光恩君楧樂林君埏夏原君杞原農君熙雲城君榗子葬花陽君榷密春君焌密林君炓花豐君楏西淸君煋女葬各米一石木二疋錢四兩賑恤廳西淸君煋安昌君燝花城君槔子婚茂林君塘銀溪君楔女婚各米一石木二疋錢四兩戶曹
정조 17년 · 강
遣承旨詣宗廟永寧殿永禧殿社稷景慕宮奉審摘奸
정조 17년 · 강
中批柳戇爲知中樞新資也
정조 17년 · 목
敎曰前參判柳戇年前聞其年已滿七十欲與重臣洪秀輔同爲下敎而其後又因其坐勘未果矣昨以刑判韓光綮之當入耆社有特除尙不出肅可知哀病然則今日欲求肅拜靈壽閣之人宰臣中資歷之外欲除者久矣知中樞窠除授卽爲牌招肅拜
정조 17년 · 강
召見水原入格儒生于便殿
정조 17년 · 목
予命承旨李晉秀呼壯元許暕新來次呼進士黃明漢等新來時元子在座呼許暕等進退後各賜日課帽子等屬予命各賜食物分付兵判及畿營儒生等下去時各次次給馬自戶曹各給留糧
정조 17년 · 강
京兆獻今年戶口民數